title: Direttiva (UE) 2018/411 tal-Parlament Ewropew u tal-Kunsill tal-14 ta' Marzu 2018 li temenda d-Direttiva (UE) 2016/97 rigward id-data tal-applikazzjoni tal-miżuri ta' traspożizzjoni tal-Istati Membri (Test b'rilevanza għaż-ŻEE. )

text:
               19.3.2018

               MT

               Il-Ġurnal Uffiċjali tal-Unjoni Ewropea

               L 76/28

         DIRETTIVA (UE) 2018/411 TAL-PARLAMENT EWROPEW U TAL-KUNSILL
   tal-14 ta' Marzu 2018
   li temenda d-Direttiva (UE) 2016/97 rigward id-data tal-applikazzjoni tal-miżuri ta' traspożizzjoni tal-Istati Membri
   (Test b'rilevanza għaż-ŻEE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 53(1) u l-Artikolu 62 tiegħu,
   Wara li kkunsidraw il-proposta mill-Kummissjoni Ewropea,
   Wara li l-abbozz tal-att leġislattiv intbagħat lill-parlamenti nazzjonali,
   Waqt li jaġixxu skont il-proċedura leġislattiva ordinarja (1),
   Billi:

               (1)

               Id-Direttiva (UE) 2016/97 tal-Parlament Ewropew u tal-Kunsill (2) tarmonizza d-dispożizzjonijiet nazzjonali li jikkonċernaw id-distribuzzjoni ta' prodotti tal-assigurazzjoni u tar-riassigurazzjoni u ta' prodotti ta' investiment ibbażati fuq l-assigurazzjoni minn intermedjarji tal-assigurazzjoni u kumpanniji tal-assigurazzjoni, u l-impjegati tagħhom, u minn intermedjarji tal-assigurazzjoni anċillari fl-Unjoni.

               (2)

               Skont l-Artikolu 42(1) tad-Direttiva (UE) 2016/97, l-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma' dik id-Direttiva sat-23 ta' Frar 2018.

               (3)

               Fil-21 ta' Settembru 2017, il-Kummissjoni adottat ir-Regolamenti Delegati (UE) 2017/2358 (3) u (UE) 2017/2359 (4) li jissupplimentaw id-Direttiva (UE) 2016/97.

               (4)

               Fid-deċiżjonijiet tiegħu li ma jqajjem l-ebda oġġezzjoni għar-Regolamenti Delegati (UE) 2017/2358 u (UE) 2017/2359, il-Parlament Ewropew stieden lill-Kummissjoni biex tadotta proposta leġislattiva li tistabbilixxi l-1 ta' Ottubru 2018, minflok it-23 ta' Frar 2018, bħala d-data ta' applikazzjoni tal-liġijiet, tar-regolamenti u tad-dispożizzjonijiet amministrattivi meħtieġa għall-konformità mad-Direttiva (UE) 2016/97. Il-Parlament Ewropew issostanzja dik it-talba billi enfasizza l-ħtieġa li l-impriżi tal-assigurazzjoni u d-distributuri tal-assigurazzjoni jingħataw aktar ħin biex iħejju aħjar għal implimentazzjoni korretta u effettiva tad-Direttiva (UE) 2016/97 u biex jimplimentaw il-bidliet tekniċi u organizzattivi meħtieġa għall-konformità mar-Regolamenti Delegati (UE) 2017/2358 u (UE) 2017/2359.

               (5)

               Għalhekk jenħtieġ li d-Direttiva (UE) 2016/97 tiġi emendata skont dan.

               (6)

               Minħabba l-perijodu qasir ħafna ta' żmien li fadal qabel ma l-liġijiet, ir-regolamenti u d-dispożizzjonijiet amministrattivi nazzjonali meħtieġa għall-konformità mad-Direttiva (UE) 2016/97 jiddaħħlu fis-seħħ, u sabiex tiġi żgurata ċ-ċertezza legali u jiġi evitat tfixkil potenzjali fis-suq, jenħtieġ li din id-Direttiva tidħol fis-seħħ b'urġenza u jenħtieġ li tapplika, b'effett retroattiv, mit-23 ta' Frar 2018.

               (7)

               Konsegwentement, f'dan il-każ huwa wkoll iġġustifikat li tiġi applikata l-eċċezzjoni għal każijiet urġenti prevista fl-Artikolu 4 tal-Protokoll Nru 1 dwar ir-rwol tal-Parlamenti nazzjonali fl-Unjoni Ewropea, anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea,

         ADOTTAW DIN ID-DIRETTIVA:
   Artikolu 1
   Id-Direttiva (UE) 2016/97 hija emendata kif ġej:

               (1)

               fl-Artikolu 42(1), l-ewwel subparagrafu huwa sostitwit bis-subparagrafi li ġejjin:
               “1.   Sal-1 ta' Lulju 2018, l-Istati Membri għandhom jadottaw u jippubblikaw il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma' din id-Direttiva. Huma għandhom minnufih jinfurmaw lill-Kummissjoni b'dan.
               L-Istati Membri għandhom japplikaw dawk il-miżuri mhux aktar tard mill-1 ta' Ottubru 2018.”;

               (2)

               fl-Artikolu 44, l-ewwel paragrafu huwa sostitwit b'dan li ġej:
               “Id-Direttiva 2002/92/KE, kif emendata mid-Direttivi elenkati fil-Parti A tal-Anness II għal din id-Direttiva, titħassar b'effett mill-1 ta' Ottubru 2018, mingħajr preġudizzju għall-obbligi tal-Istati Membri dwar il-limiti ta' żmien għat-traspożizzjoni fil-liġi nazzjonali tad-Direttivi li jinsabu fil-Parti B tal-Anness II għal din id-Direttiva.”.

         Artikolu 2
   Din id-Direttiva għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   Għandha tapplika, b'effett retroattiv, mit-23 ta' Frar 2018.
   Artikolu 3
   Din id-Direttiva hija indirizzata lill-Istati Membri.

      Magħmul fi Strasburgu, l-14 ta' Marzu 2018.

            Għall-Parlament Ewropew

            Il-President

         A. TAJANI

            Għall-Kunsill

            Il-President

         L. PAVLOVA

      (1)  Pożizzjoni tal-Parlament Ewropew tal-1 ta' Marzu 2018 (għadha mhijiex ippubblikata fil-Ġurnal Uffiċjali) u deċiżjoni tal-Kunsill tad-9 ta' Marzu 2018.

      (2)  Id-Direttiva (UE) 2016/97 tal-Parlament Ewropew u tal-Kunsill tal-20 ta' Jannar 2016 dwar id-distribuzzjoni tal-assigurazzjoni (ĠU L 26, 2.2.2016, p. 19).

      (3)  Ir-Regolament Delegat tal-Kummissjoni (UE) 2017/2358 tal-21 ta' Settembru 2017 li jissupplimenta d-Direttiva (UE) 2016/97 tal-Parlament Ewropew u tal-Kunsill fir-rigward tar-rekwiżiti ta' sorveljanza u ta' governanza tal-prodotti għall-impriżi tal-assigurazzjoni u għad-distributuri tal-assigurazzjoni (ĠU L 341, 20.12.2017, p. 1).

      (4)  Ir-Regolament Delegat tal-Kummissjoni (UE) 2017/2359 tal-21 ta' Settembru 2017 li jissupplimenta d-Direttiva (UE) 2016/97 tal-Parlament Ewropew u tal-Kunsill fir-rigward ta' rekwiżiti ta' informazzjoni u regoli tal-kondotta tal-operazzjonijiet applikabbli għad-distribuzzjoni ta' prodotti ta' investiment fl-assigurazzjoni (ĠU L 341, 20.12.2017, p. 8).